Diari Oficial de la Generalitat Valenciana


Sumari del DOGV 8760, del 12-03-2020 (2020/2317)

RESOLUCIÓ de 9 de març de 2020, del conseller d'Hisenda i Model Econòmic, sobre delegació de competències en l'Institut Valencià d'Investigacions Agràries (IVIA) per a l'adquisició d'equipament, productes TIC i aplicacions informàtiques, per a ús en l'entorn de la investigació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8760

Data del DOGV
:   12-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2317


Data del document
:   09-03-2020

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic

RESOLUCIÓ de 9 de març de 2020, del conseller d'Hisenda i Model Econòmic, sobre delegació de competències en l'Institut Valencià d'Investigacions Agràries (IVIA) per a l'adquisició d'equipament, productes TIC i aplicacions informàtiques, per a ús en l'entorn de la investigació. [2020/2317]  
El Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, estableix l'estructura orgànica i competencial d'aquesta conselleria, i en concret en l'article 34 determina que la Direcció General de Tecnologies de la Informació i les Comunicacions és el centre directiu que assumeix les competències per a l'Administració de la Generalitat i els seus organismes autònoms, en matèria de modernització de l'Administració, seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com prestar els serveis de certificació de signatura electrònica avançada i serveis relacionats amb identificació i signatura electrònica.  
  
Per tant, la Conselleria d'Hisenda i Model Econòmic, a través d'aquesta direcció general, és l'únic departament competent per a contractar béns i serveis TIC per a les conselleries i els organismes autònoms de la Generalitat. Per això, quan un departament del Consell té una necessitat informàtica, ha de sol·licitar la seua valoració i provisió, si fa el cas, a la Direcció General de Tecnologies de la Informació i les Comunicacions.  
Per part seua, la conselleria d'Agricultura, Desenvolupament Rural, Emergència Climàtica i Transició Ecològica, mitjançant el Decret 158/2015, de 18 de setembre, modificat pel Decret 181/2018, de 5 d'octubre, estableix l'estructura orgànica i competencial i recull en l'article 10.2: «L'Institut Valencià d'Investigacions Agràries, que es regirà per la seua normativa específica, i els centres d'investigació s'adscriuen a la Conselleria d'Agricultura, Medi Ambient, Canvi Climàtic i Desenvolupament Rural, a través de la Direcció General de Desenvolupament Rural (...).»  
Així doncs, l'Institut Valencià d'Investigacions Agràries (IVIA) és un organisme autònom, amb personalitat jurídica pròpia, creat per la Llei 4/1991, de 13 de març, de la Generalitat Valenciana. Concretament, en l'article 2, es recullen com a funcions pròpies, entre d'altres:  
«a) Promoure i realitzar programes d'investigació, propis o concertats, relacionats amb el sector agroalimentari valencià.  
b) Transferir els resultats científics obtinguts i fomentar les relacions amb el sector agroalimentari per a conèixer les seues necessitats d'R+D.  
c) Fomentar les relacions amb altres institucions, tant nacionals com estrangeres, de la comunitat, científica i promoure l'organització de congressos i reunions científiques, relacionats amb el sector agroalimentari en temes d'interès per a la Comunitat Valenciana.  
d) Assessorar en temes de recerca i desenvolupament agroalimentari els òrgans dependents de la Generalitat Valenciana, de l'Administració de l'Estat, i les empreses del sector agroalimentari que ho sol·liciten.  
  
e) Contribuir a la formació de personal investigador en l'àmbit de les seues finalitats científiques (...).»  
Així doncs, se li atribueix les competències de la Generalitat per a impulsar la investigació científica i el desenvolupament tecnològic en el sector agroalimentari valencià, contribuint al progrés de la ciència agrària en el sistema de relacions de col·laboració i cooperació propi en l'àmbit de l'activitat investigadora.  
En l'actualitat, la transferència de coneixements científics obtinguts es realitza a través de congressos, seminaris, jornades, trobades científiques, publicacions, així com amb aplicacions informàtiques i portals informatius facilitant en la mesura que siga possible coneixement, assessorament i estadístiques.  
En data 7 de febrer de 2020, es va sol·licitar per la Conselleria d'Agricultura, Desenvolupament Rural, Emergència Climàtica i Transició Ecològica la delegació de competències en favor de l'Institut Valencià d'Investigacions Agràries (IVIA) per a l'adquisició d'equipament, productes TIC i aplicacions informàtiques per a l'ús en l'àmbit de la investigació, amb l'objectiu d'aconseguir les finalitats que tenen assignats i millorar l'eficàcia de la seua gestió.  
És la Conselleria d'Agricultura, Desenvolupament Rural, Emergència Climàtica i Transició Ecològica, i l'Institut adscrit a aquesta, els coneixedors directes de les necessitats i dels motius que puguen justificar la provisió de serveis i subministraments de naturalesa informàtica, d'ús habitual pels centres d'investigació, i és convenient per això que siga aquest el competent per a realitzar les contractacions corresponents en el seu cas per a complementar l'equipament informàtic subministrat per la DGTIC.  
L'article 9 de la Llei 40/2015, d'1 d'octubre, de règim jurídic del sector públic estableix: «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents, o en organismes públics o entitats de dret públic vinculats o dependents d'aquelles. Quan es tracte d'òrgans no relacionats jeràrquicament, caldrà l'aprovació prèvia del superior comú si tots dos pertanyen al mateix ministeri, o de l'òrgan superior de qui depenga l'òrgan delegat, si el delegant i el delegat pertanyen a diferents ministeris.»  
  
Tal com indica la disposició final segona de la Llei 5/1983, de 30 de desembre, de Govern Valencià, «per al que es preveu en aquesta llei seran aplicable les disposicions legals de l'Estat en la matèria, equiparant-se els òrgans per analogia de les seues funcions.» La consellera d'Agricultura, Desenvolupament Rural, Emergència Climàtica i Transició Ecològica, és l'autoritat superior d'aquesta conselleria i exerceix les màximes competències que aquella té atribuïdes, en matèria d'agricultura, ramaderia, pesca, alimentació, medi ambient, recursos hídrics, canvi climàtic, desenvolupament rural, política agrària comuna i prevenció d'incendis segons es recull en l'article 1 i 3 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica. És, per tant, l'òrgan superior de què depén l'Institut Valencià d'Investigacions Agràries.  
  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa en l'article 1 del Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la Direcció General de Desenvolupament Rural de l'Institut d'Investigacions Agràries les competències com a òrgan de contractació d'equipament i productes TIC, i desenvolupament d'aplicacions en l'àmbit de la Generalitat:  
a) D'equipament científic específic amb components informàtics.  
  
b) De productes TIC per al desenvolupament d'aplicacions, projectes i equipaments en l'àmbit de la investigació agrària.  
c) De serveis de suport, manteniment i evolució de l'actual ERP (Enterprise Resource Planning - Planificació de Recursos Empresarials) Microsoft Dynamics NAV.  
  
Segon  
En tot cas, per motius tècnics i de coordinació, qualsevol provisió de serveis, subministraments TIC, i desenvolupament d'aplicacions informàtiques, ha d'estar subjecta únicament i exclusivament al catàleg d'equipament i productes TIC establits per la Direcció General de Tecnologies de la Informació i les Comunicacions. Tot l'equipament o productes TIC inventariables hauran de registrar-se amb la informació adequada des de l'Institut Valencià d'Investigacions Agràries (IVIA), en l'eina d'inventariat habilitada per a tal fi per la Direcció General de Tecnologies de la Informació i les Comunicacions («InventariTIC»). Quan es requerisca equipament o productes TIC i aplicacions informàtiques que no estiguen inclosos en el catàleg, l'Institut Valencià d'Investigacions Agràries necessitarà un informe favorable emés per la DGTIC. En la pàgina web http://www.ceice.gva.es/delegatic es podrà consultar tant el catàleg d'equipament i productes TIC, com les instruccions addicionals per a la gestió de les provisions i sol·licituds d'informe favorable.  
  
  
Tercer  
En totes les resolucions que s'adopten i en els contractes que es formalitzen en virtut d'aquesta delegació es farà constar expressament que aquests han sigut realitzats sobre la base d'aquesta, segons el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Quart  
Les delegacions de competències que es disposen en la present resolució no seran obstacle perquè l'òrgan delegant pot reclamar el coneixement o resolució de tots els assumptes que considere oportuns; així mateix, podrà revocar-les en qualsevol moment de conformitat amb el que s'estableix en l'article 63.5 de la Llei 5/1983, del Consell, i en els articles 9, 10 i concordants de l'esmentada Llei 40/2015.  
  
  
Cinqué  
1. La Vicepresidència Primera de l'Institut Valencià d'Investigacions Agràries (IVIA) haurà d'informar la DGTIC, a través de la Subdirecció General de sistemes d'Informació Departamentals, de la tramitació de tots aquells contractes en l'àmbit de la present delegació de competències, durant la fase de preparació.  
  
2. No podrà realitzar-se cap contractació per part de l'IVIA en el cas que la DGTIC s'hi opose.  
  
Sisé  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 9 de març de 2020.- El conseller d'Hisenda i Model Econòmic: Vicent Soler i Marco.